Rakennusala yhdistää terrorismirikoksista epäiltyjä.

Neljää suomalaismiestä epäillään terroristisessa tarkoituksessa tehdystä murhasta ja muista terrorismiin liittyvistä rikoksista.

Epäillyt rikokset ovat sattuneet vuoden 2012 lokakuun ja tämän vuoden heinäkuun välillä.

Nuorin epäillyistä on 24-vuotias ja muut kolmekymppisiä. Epäillyt ovat kotoisin Espoosta, Helsingistä ja Hämeenlinnasta.

Kaksi epäillyistä on kantasuomalaisia, mutta he ovat muuttaneet etunimensä islamilaiseksi. Kahdella muulla on ainakin osittain ulkomaalaistausta.

Yksi epäillystä oli takavuosina puolijulkkis musiikkiharrastuksensa ansiosta.

Epäillyistä etnisesti suomalaiset vaikuttavat nettikirjoitusten perusteella aktiivisilta islamisteilta.

Paha olo katosi

30-vuotiasta hämeenlinnalaista miestä epäillään terroristisessa tarkoituksessa tehdystä murhasta.

Epäilty on kirjoitellut mm. Hommafoorumille esiintyen suomalaisella nimellään.

- Mitä tulee pommivyöhön ja SUPO:n seurantaan jälkimmäisen tunnen nahoissani, mutta ensimmäinen huvittava kommentti ja edustan mielipidettä, että itsemurhaiskut eivät ole sallittuja edes sodankäynnissä... epäilty kirjoittaa.

Hän kertoo lukeneensa Koraania ensimmäisen kerran kahdeksan vuotta sitten:

- Uskon siihen, ja uskon siihen tulkintaan minkä oppineet ovat siitä tehneet. Islam on tiedettä, ja asialla on aina monta eri haaraa ja niin edelleen kuten tieteessä yleensä, nuori mies toteaa Homma-foorumilla.

- Tänne asioiden kirjoittaminen on liian työlästä, mies viittaa esitettyyn kritiikkiin.

- Enkä ole mikään muuta kuin ihminen joka on saanut rauhan islamista, koska se paha olo jota koin joskus, huh huh, nyt on parempi.

30-vuotias on rakennusalan yrittäjä, jolla on monta firmaa.

ISIS-väritteinen blogi

34-vuotiasta espoolaista etnisesti suomalaista miestä epäillään terroristisessa tarkoituksessa tehdystä murhasta ja värväyksestä terrorismirikoksen tekemiseen.

Hän pitää omaa blogia, jossa hän viljelee ISIS-jihadistijärjestön nimeä.

Miehen uskonnollisväritteiset ja Koraanin sitaatteja vilisevät tekstit eivät helpolla avaudu. Yhtä kaikki 34-vuotias kertoo kannattavansa " muslimeja edustavaa neuvostoa " .

- Kun edellä kuvailemiani muslimeja edustava neuvosto antaa valansa, seuraan minä heitä, 34-vuotias totesi elokuussa.

34-vuotias seuraa Suomen Syyria-yhdistyksen sivuja.

Hänellä ja 30-vuotiaalla helsinkiläisepäillyllä on ollut yhteinen yritys, joka oli aktiivinen kuluvan vuoden alkuun saakka.

Nuorin karussa

Helsinkiläistä 30-vuotiasta miestä epäillään terroristisessa tarkoituksessa tehdystä murhasta ja koulutuksen antamisesta terrorismirikoksen tekemistä varten.

Hän on mukana yhteisessä rakennusalan yrityksessä 24-vuotiaan epäillyn kanssa. Pieni yritys on ollut talousvaikeuksissa, ja verottaja karhuaa siltä isoja saamisia.

30-vuotias on ollut mukana myös kustantamossa, joka keskittyy islamilaisen kirjallisuuden kääntämiseen.

Kolme miehistä on telkien takana, ja he joutuvat huomenna käräjäoikeuden pakkokeinotuomarin syyniin. Tuomari päättää, onko keskusrikospoliisilla näyttöä heidän vangitsemisekseen.

Helsinkiläinen 24-vuotias epäilty on sen sijaan karussa. Helsingin käräjäoikeus vangitsi nuoren miehen poissalolevana tänään torstaina. Häntä epäillään sekä murhasta että koulutuksen antamisesta terrorismirikoksen tekemistä varten.

24-vuotias on ollut epäillyistä aktiivisin rakennusalalla. Hän on ollut mukana monessa yrityksessä.

Helsingin Sanomien mukaan ainakin osa epäillyistä on matkustanut Syyriassa.